Ranskan sisäministeriön edustajan mukaan 42-vuotias poliisimies puukotettiin kotitalonsa edessä myöhään maanantai-iltana Pariisin ulkopuolella, Magnanvillen kaupunginosassa.

Veriteon jälkeen epäilty hyökkääjä linnoitautui uhrinsa kotiin ja otti tämän perheen panttivangiksi. Piirityksen ja neuvottelujen jälkeen Ranskan poliisin erikoisjoukot rynnäköivät asuntoon, ja ampuivat epäillyn puukottajan. Asunnosta löytyi surmatun poliisin vaimo kuolleena.

Erikoisjoukot löysivät asunnosta myös 3-vuotiaan pojan, joka oli kuitenkin vahingoittumaton.

Ranskan sisäministeri Bernard Cazeneuve kertoo tiedotteessaan, että surmansa saanut poliisi oli poliisikomentaja ja hänen vaimonsa työskenteli sihteerinä poliisilaitoksella.

Isis ilmoittautui

Äärijärjestö Isisin äänitorvi Amaq-uutistoimisto ilmoitti heti tapahtuneen jälkeen, että hyökkääjä oli Isis-taistelija. Myös uutistoimisto AFP:n nimettömänä pysyttelevä lähde kertoo, että hyökkääjä vannoi uskollisuuttaan Isisille poliisin piirityksen aikana.

Toistaiseksi Isisin väitteen todenmukaisuutta ei ole voitu vahvistaa.

Ranskan syyttäjäviranomaiset ovat kuitenkin käynnistäneet terrorismitutkinnan.

Ranskan presidentti Francois Hollande on tuominnut jyrkästi pariskunnan surmat yöllä antamassaan lausunnossa.

Lähteet: Reuters, AP, AFP